Új autó esetében, ahol gyári felületre történik az anyagfelhordás,  az alváz- és üregvédő bevonat élettartama a felületen 7-12 év között van.
Enyhén korrodált autóknál a tapasztalataink szerint az anyag élettartama 4-7 év között alakul. Ahol erősebb korrózió van már az alvázon ott a bevonatok élettartama 1-5 évre csökken, amennyiben megfelelően elő van készítve és rozsdátlanítva a felület az alváz- és üregvédelem kezelés előtt.
Az, hogy az alváz- és üregvédelem kezelés, pontosan hány évre nyújt optimális védelmet a felületen, az persze függ a választott kezelés típusától (hogy melyik alvázvédő és üregvédő anyaggal dolgozunk), valamint, attól, hogy az eltelt évek alatt milyen módon és milyen körülmények között használják az autót. Pl.: mennyire szélsőséges időjárási viszonyoknak van kitéve a bevonat, mennyi sós/latyakos lét kap az alváz az évek alatt a téli hónapokban, éri e a bevonatot valamilyen sérülés az alvázon (ha fenn akad/leér az autó alja valahol, vagy ha ütközés/sérülés következtében javítani kell a vázszerkezetet stb.) Ha sérül az alvázvédő bevonat, akkor ott célszerű minél hamarabb javítani/pótolni a védőréteget, hogy a rozsdásodás ne tudjon megindulni ezeken a részeken. Illetve a leglényegesebb szempont, hogy az autó vázszerkeze milyen állapotban volt, amikor alváz- és üregvédelemre került a sor. Ha már megjelentek kisebb rozsda foltocskák az alvázon, de még egybefüggő nagy területek nincsenek korrodálva, azt még egészen szépen lehet kezelni a felületen a különböző rozsdátlanítási technikákkal. Ha már terjedelmes mély korrózió is megjelent a felületen, ott már nehezebb elérni azt az optimális állapotot, hogy az alváz- és üregvédelem kezelés tartósnak mondható legyen. Fontos tudni, hogy azon autók esetében ahol a fém szerkezetében már megindultak a rozsdásodási folyamatok, ott a felület rozsdátlanításával, előkészítésével, valamint az alváz- és üregvédelem kezeléssel megállítani már nem lehet a rozsdát, (hiszen a makulátlan állapotot, a gyári felületet visszaállítani már nem lehet), de évekre lelassítható a további korróziós folyamat, így meghosszabbítva az autó élettartamát.
Bizonyos esetekben, ha az autó alváza jelentősen korrodált, azaz nagy terjedelemben vannak mély-előre haladott rozsdásodások és/vagy jelentős átlyukadások, abban az esetben előfordulhat, hogy az alváz- és üregvédelem kezelést nem javasoljuk elvégezni az autón. Ennek az az oka, hogy van az az állapot amit már nem lehet helyre állítani oly mértékben, hogy az alvázvédelem és üregvédelem kezelés optimális legyen a felületen. Így nem tudnánk plusz értéket adni a kifizetett összegért. Illetve előfordulhat, hogy a felületkezelési, rozsdátlanítási és egyéb plusz munkálatok összege annyira jelentős lenne, hogy az autó értékéhez képest, már nem gazdaságos elvégezni a munkálatokat.
Garancia:
Az anyagok élettartamára az alvázvédő anyagok és üregvédő anyagok gyártói vállalják a garanciát, új autó esetében, amennyiben az alvázvédelem és üregvédelem kezelés gyári felületű alvázon történik.
Mi az elvégzett munkára, azaz magára az anyagfelhordásra és a felület optimális előkészítésére tudunk garanciát vállalni, ez pedig a szokásos 1 év. Ami a gyakorlatban a bevonat leválására ad garanciát.